b'\n_START_ARTICLE_\nDoggerland\n_START_PARAGRAPH_\nDoggerland er navnet p\xc3\xa5 et tidligere landomr\xc3\xa5de beliggende mellem England og det europ\xc3\xa6iske fastland. Doggerland forbandt i sin tid disse omr\xc3\xa5der og gjorde dem til et sammenh\xc3\xa6ngende, landfast omr\xc3\xa5de.\n_START_SECTION_\nForskningshistorie\n_START_PARAGRAPH_\nAnerkendelsen af, at der i Vesterhavet befandt sig et tidligere landomr\xc3\xa5de, skete f\xc3\xb8rste gang i 1913, da Clement Reid efter fund af planterester og bearbejdet flint fra stenalderen i landets gr\xc3\xa6nseomr\xc3\xa5der. I 1915 rejste Sir Arthur Keith i bogen The Antiquity of Man sp\xc3\xb8rgsm\xc3\xa5let om den mulige betydning af Doggerland. I 1931 fik trawleren Colinda et stykke t\xc3\xb8rv i garnet ved fiskeri n\xc3\xa6r Ower Banke ca. 40\xc2\xa0km \xc3\xb8st for Norfolk. T\xc3\xb8rveklumpen indeholdt blandt andet et 220\xc2\xa0mm langt stykke bearbejdet hjortetak, formentlig anvendt til en harpun eller fiskespyd og dateret til stenalder. Det var dog f\xc3\xb8rst i 1990-erne, da professor Bryony Coles skabte ben\xc3\xa6vnelsen "Doggerland" (efter Doggerbanke, opkaldt efter "dogge", den hollandske ben\xc3\xa6vnelse for et fiskefart\xc3\xb8j), at der kom gang i udforskningen af det tidligere landomr\xc3\xa5de, herunder dets terr\xc3\xa6n, i form af seismiske unders\xc3\xb8gelser fremskaffet is\xc3\xa6r ved petrokemiske unders\xc3\xb8gelser i omr\xc3\xa5det._NEWLINE_De hidtil \xc3\xa6ldste vidnedsbyrd om tilstedev\xc3\xa6relsen af mennesker er fragmenter af en hjerneskal fra et neanderthal-menneske, mere end 40.000 \xc3\xa5r gammelt, fundet ved Middeldiep, ca. 16\xc2\xa0km fra den hollandske kyst._NEWLINE_I marts 2010 blev det bekendtgjort, at anerkendelsen af den mulige ark\xc3\xa6ologiske betydning af omr\xc3\xa5det kan f\xc3\xa5 indflydelse p\xc3\xa5, om der kan tillades off-shore vindm\xc3\xb8lleparker i Vesterhavet.\n_START_SECTION_\nOprindelse\n_START_PARAGRAPH_\nDoggerlands oprindelse g\xc3\xa5r tilbage til tiden f\xc3\xb8r sidste istid (Weichsel-istiden), hvor Rhinen fl\xc3\xb8d nordover langt uden for de senere (nuv\xc3\xa6rende) kyster i et da t\xc3\xb8rt landomr\xc3\xa5de. Under istiden dannedes en stor iss\xc3\xb8, der modtog vand fra smeltet is og vandl\xc3\xb8b. Med tiden blev vandm\xc3\xa6ngden s\xc3\xa5 stor, at den f\xc3\xb8rte til et afstr\xc3\xb8mningsl\xc3\xb8b mod syd gennem den Engelske Kanal ud i Doverstr\xc3\xa6det. Under istiden dannede iskapper over den nordlige del af de britiske \xc3\xb8er og Skandinavien et sammenh\xc3\xa6ngende isskjold, og vandstanden var ca. 120 m lavere end i dag. Doggerland forbandt Jylland med den syd\xc3\xb8stlige engelske kyst som en ubrudt forl\xc3\xa6ngelse af det europ\xc3\xa6iske kontinent og strakte sig mod nord til Vikingbanke vest for Bergen, idet kun Norske Rende adskilte det fra den sydvestlige norske kyst._NEWLINE_Landskabet var skabt med mor\xc3\xa6nerygge, d\xc3\xb8dishuller, gennemsk\xc3\xa5ret af vandstr\xc3\xb8mme, med tundrabevoksning. Blandt de fundne dyrerester er mammutt\xc3\xa6nder._NEWLINE_Ogs\xc3\xa5 menneskene f\xc3\xa6rdedes i omr\xc3\xa5det. Det er formodet, at en del af Norges bos\xc3\xa6tning er sket med Ahrensburgkulturen via Doggerland samtidig med en parallel bos\xc3\xa6tning via Danmark og Halland, den s\xc3\xa5kaldte Fosna-Hensbackakultur.\n_START_SECTION_\nTopografi\n_START_PARAGRAPH_\nDoggerland havde for 10.000 \xc3\xa5r siden (8000 f.Kr.) et areal p\xc3\xa5 23.000\xc2\xa0km\xc2\xb2. Det l\xc3\xa5 i den sydlige del af Nords\xc3\xb8en, og forbandt det dav\xc3\xa6rende kontinentale Europa - Holland, Tyskland og Danmark - med \xc3\xb8stkysten af de britiske \xc3\xb8er._NEWLINE_I begyndelsen af pleistoc\xc3\xa6n og f\xc3\xb8r Weichselistiden udmundede Rhinen nord for Doggerbanke i Atlanterhavet, hvilket omkring 65 millioner \xc3\xa5r gamle sedimenter (silt) fra k\xc3\xa6nozoikum i East Anglia viser. Under den sidste istid var den sydlige del af Nords\xc3\xb8en - mellem Doggerbanke og Den Engelske Kanal - en s\xc3\xb8, hvori floderne Thames, Seine, Meuse, Rhinen og nordeurop\xc3\xa6iske gletsjere l\xc3\xb8b ud. Str\xc3\xb8mmen af s\xc3\xb8en udmundede i en f\xc3\xa6lles flodseng i den da t\xc3\xb8rre Engelske Kanal i Atlanterhavet, og udgjorde da den st\xc3\xb8rste flod i Europa._NEWLINE_Under Weichselistiden var enorme m\xc3\xa6ngder af vand bundet i isen af gletsjerne. Havniveauet l\xc3\xa5 under Weichselistidens maksimum, som f\xc3\xb8lge af regressionen, op til 120 m dybere, og kysterne gik ca. 600\xc2\xa0km l\xc3\xa6ngere nordp\xc3\xa5 end i dag. Meget af nutidens Nords\xc3\xb8en dannede i j\xc3\xa6gerstenalderen Doggerland. Doggerland blev stort set ikke er d\xc3\xa6kket under Weichselistiden af de nordlige iskapper. Der var tundra dannet p\xc3\xa5 permafrost og solifluction skabte et kuperet landskab. I slutningen af Weichselistiden l\xc3\xa5 havniveauet stadig omkring 60 m under det nuv\xc3\xa6rende niveau. Kysten fortsatte med at ligge nord for Doggerland. De Britiske \xc3\x98er og kontinentet dannede en sammenh\xc3\xa6ngende landmasse._NEWLINE_University of Birmingham, i forbindelse med forskningsprojektet Mapping Doggerland forest\xc3\xa5et af Vince Gaffney [6] og hans kolleger i Visual and Spatial Technology Centre (VISTA) for en landmasse p\xc3\xa5 ca. 23.000\xc2\xa0km\xc2\xb2 viser et omfattende netv\xc3\xa6rk af floder, en r\xc3\xa6kke sm\xc3\xa5 s\xc3\xb8er og en central ferskvandsindhav. Data til projektet leveret den norske virksomhed Petroleum Geo-Services ASA (PGS), hvis virkeomr\xc3\xa5de er den geofysiske unders\xc3\xb8gelse af havbunden. Under de mange floder markerer sig 10m under Doggerbankes silt den efter Fred Shotton (1906-1990) opkaldt Shotton-floden, samt den store s\xc3\xb8 Outer Silver Pit, der senere forvandledes til en enorm delta-system omfattende flere floder, og som i dag fremst\xc3\xa5r som en dal i bunden af Nords\xc3\xb8en._NEWLINE_Under et m\xc3\xb8de i Royal Society i sommeren 2012 blev Atlas of Doggerland pr\xc3\xa6senteret. Dette dokument viser if\xc3\xb8lge Richard Bates, en geokemiker p\xc3\xa5 University of St. Andrews, at landet var signifikant st\xc3\xb8rre end tidligere antaget.\n_START_SECTION_\nForsvinden\n_START_PARAGRAPH_\nI takt med, at isen afsmeltede mellem 9.000 og 6.000 f.Kr., steg vandstanden i havene, og ligeledes skete en landh\xc3\xa6vning i den nordlige del af Skandinavien som f\xc3\xb8lge af, at isens tryk forsvandt; til geng\xc3\xa6ld skete en lands\xc3\xa6nkning l\xc3\xa6ngere sydp\xc3\xa5. Disse forandringer bevirkede, at Doggerland med tiden forsvandt under havets overflade i en proces, der afsluttedes omtrent 5.700 f.Kr._NEWLINE_Ny teori fremsat af Dr. Jon Hill fra Imperial College i London: "Tsunamien opstod efter et enormt unders\xc3\xb8isk mudderskred p\xc3\xa5 havbunden ud for Norges kyst for 8200 \xc3\xa5r siden. Mudderskredet, der kaldes Storeggaskredet, vurderes til at v\xc3\xa6re p\xc3\xa5 omkring 3000 kubik-kilometer materiale. Den efterf\xc3\xb8lgende tsunami er blevet m\xc3\xa5lt til en h\xc3\xb8jde p\xc3\xa5 14 meter, da den n\xc3\xa5ede Skotlands kyst, og if\xc3\xb8lge teorien dr\xc3\xa6bte den alle, der p\xc3\xa5 det tidspunkt boede p\xc3\xa5 det flade Doggerland, der de fleste steder ikke var h\xc3\xb8jere end fem meter."_NEWLINE_En teori forbinder samme jordskred med oversv\xc3\xb8mmelsen af den hypotetiske \xc3\xb8 Viking-Bergen\xc3\xb8en.'